 CHARLES WASONGA na BENSON MATHEKA BAADA ya kutengwa serikalini kiasi cha mawaziri kumkaidi hadharani, Naibu Rais William Ruto anazidi kupimiwa pumzi kiasi cha washirika wake kumtema na kujiunga na mpinzani wake mkuu Raila Odinga. Wadadisi wa siasa wanasema itambidi Dkt Ruto kutathmni upya mikakati yake ya kampeni kwani mambo yamebadilika kwa kiasi kikubwa. “Hatua ya mabwenyenye wa Mlima kumuunga mkono Bw Odinga itamfanya Dkt Ruto kubadili mikakati yake,” asema mdadisi wa siasa Evans Opiyo. Katika kile kinachoonekana kama mpango wa kumnyima ufuasi ambao amekuwa akifurahia kwa kampeni yake ya ‘hasla’, wapinzani wake wanatumia kila mbinu zikiwemo rasilmali na maafisa wa serikali kuungana kumpiga vita. Juhudi hizi zinaonekana kuzaa matunda huku waliokuwa washirika wake wa miaka mingi wakianza kujitenga naye. Mwanasiasa wa hivi punde kumhepa ni Gavana wa Kisii, Joash Maangi ambaye tangu 2018 amekuwa mfuasi wake mkuu kutoka eneo la Gusii. Mfuasi sugu amtema Mnamo Ijumaa, Bw Maangi alikuwa miongoni mwa wajumbe kutoka Kaunti ya Kisii waliohudhuria mkutano wa Azimio la Umoja katika uwanja wa Kasarani. Akiongea na wanahabari katika uwanja huo, Bw Maangi alisema ni vigumu kumuuza Dkt Ruto na chama cha United Democratic Alliance (UDA), katika eneo la Kisii kwa sababu wakazi wengi ni wafuasi wa chama cha ODM. “Nimeamua kurejea katika chama changu cha ODM kwa sababu watu wetu kule Kisii wamekataa katakata kukumbatia UDA. Wengi wanampenda Raila Odinga,” Bw Maangi akasema katika uwanja huo ambako Bw Odinga alitangaza rasmi kuwa atawania urais katika uchaguzi mkuu wa 2022. Dkt Ruto vile vile amepata pigo baada ya Gavana wa Pokot Magharibi, John Lonyangapuo kujiunga rasmi na mrengo wa Bw Odinga chini ya Azimio la Umoja. Profesa Lonyangapuo amejiunga na mwenzake wa Elgeyo Marakwet, Alex Tolgos kumsaidia Bw Odinga kupata upenyo katika ngome ya Dkt Ruto ya North Rift. Lonyangapuo ahepea kwa Raila Profesa Lonyangapuo, ambaye amebuni chama cha Kenya Union Party (KUP), pia amefaulu kumvuta Mbunge wa Sigor, David Pkosing upande wa Bw Odinga. Mbunge huyo amekuwa mfuasi sugu wa Dkt Ruto na chama chake cha UDA. Pigo lingine ni hatua ya Rais Uhuru Kenyata wakati wa sherehe za Jamhuri Dei kuonyesha wazi wazi kwamba amemnawa mikono Dkt Ruto na kumkumbatia Bw Odinga. Rais alifanya hivyo kwa kumiminia sifa waziri huyo mkuu wa zamani hadharani mbele ya naibu wake. Pia Rais Kenyatta alivunja itifaki na kumpa Bw Odinga hadhi ya kipekee na kuhutubia hadhara baada yake. Siku mbili kabla ya hafla hiyo, Rais Kenyatta alionyesha ishara ya wazi kwamba Bw Odinga ndiye chaguo lake katika kinyang’anyiro cha urais alipowaruhusu mawaziri wake saba kuhudhuria mkutano wa Azimio la Umoja uwanjani Kasarani. Miongoni mwao walikuwa Joe Mucheru (ICT), Sicily Kariuki (Maji), Peter Munya (Kilimo), Keriako Tobiko (Mazingira), Ukur Yatani (Fedha) na Eugene Wamalwa (Ulinzi). Mawaziri wengi wamkosoa Naibu Rais Mawaziri wengine wanaomuunga Bw Odinga na ambao wamekuwa wakimkosoa hadharani Dkt Ruto ni Fred Matiangi (Usalama), Najib Balala (Utalii), James Macharia (Uchukuzi), Margaret Kobia (Utumishi wa Umma) na Mutahi Kagwe (Afya). Katibu wa Wizara ya Usalama, Karanja Kibicho ambaye ni mmoja wa maafisa wenye ushawishi mkubwa serikalini pia amekuwa akimkosoa vikali Dkt Ruto. Wadadisi wanasema hatua ya mawaziri kuhudhuria hafla hiyo ni ishara tosha kwamba Rais Kenyatta anamuunga mkono Bw Odinga katika jaribio lake la tano na kuingia Ikulu. “Mawaziri ni wafanyakazi wa rais na hawawezi kufanya jambo bila idhini yake. Kwa hivyo, hatua yao ya kuunga mkono Raila inatokana na baraka kutoka kwa bosi wao,” anasema mchanganuzi Martin Andati. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  